Okresná prokuratúra Trenčín 
Bernolákova 2, 912 50 Trenčín 1 	

Sp. zn. : 1 Pv 673/14/3309	Trenčín, 2.10.2014
EEČ : 2-28-210-2014

U Z N E S E N I E

Trestná vec:	obvinený XXXXX 
Prečin:	Krádež podľa § 212 odsek 2 písmeno a Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátor Okresnej prokuratúry Trenčín
Podľa § 215 odsek 1 písmeno d (§ 9 odsek 1 písmeno d) Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	trvalé bydlisko: XXXXX
trestne stíhaného pre prečin krádeže podľa § 212 odsek 2 písmeno a) Trestného zákona na tom skutkovom základe, že obvinený XXXXX spoločne s XXXXX, nar. XXXXX, a XXXXX, nar. XXXXX, v období od 25.07.2014 od 09:30 h do 29.07.2014 do 12:00 h prišli v Trenčíne na ulici KXXXXX č. 1 k diere v oplotení objektu spoločnosti XXXXX XXXXX s.r.o., cez ktorú vnikli do objektu z ktorého odcudzili tam v blízkosti plota voľne na zemi položené 4 ks liatinových radiátorov, ktoré následne vyniesli z areálu a odpredali v zberných surovinách, na druhý deň sa do objektu cez dieru v oplotení vrátili a z tohto odcudzili z voľne prístupných miest elektromotor, 2 ks rebríkov, plechové dvere a malé čerpadlo, ktoré vyniesli z areálu a následne opäť odpredali do zberných surovín a asi o dva dni sa opäť vrátili do objektu cez dieru v oplotení, pristúpili k budove skladu č. 1291 pod rozbité pootvorené okno, nachádzajúce vo výške 176 cm od povrchu zeme, cez ktoré vnikli do budovy skladu, kde zo stien demontovali 4 ks liatinových radiátorov, ktoré cez okno vyhodili pred budovu a následne vyniesli z areálu a opäť odpredali do zberných surovín, čím poškodenému spoločnosti XXXXX XXXXX s.r.o., so sídlom BrXXXXX č. 36, XXXXX, IČO: XXXXX, spôsobili škodu odcudzením vecí v celkovej výške 1 740 Eur,

lebo je trestné stíhanie neprípustné podľa § 9 odsek 1 písmeno d

Odôvodnenie:
Uznesením povereného príslušníka Obvodného oddelenia Policajného zboru XXXXX ČVS: ORP-1130/TN-TN-2014 zo dňa 29.07.2014 bolo podľa § 199 odsek 1 Trestného poriadku začaté trestné stíhanie pre prečin krádeže podľa § 212 odsek 2 písmeno a), odsek 3 písmeno a) Trestného zákona na tom skutkovom základe, že doposiaľ nezistený páchateľ v čase od 09:00 h dňa 25.07.2014 do 12:00 h dňa 29.07.2014 rozbil okno na sklade spoločnosti XXXXX XXXXX s.r.o., XXXXX, na adrese XXXXX, KXXXXX č. 1 a z priestorov skladu odcudzil rôzne materiály, a to l ks šnekový dopravník, l ks dúchadlo s motorom, 1 ks elektromotor 10 kW, hydraulický valec, l ks register - radiátor, 1 ks dverí z elektrorozvádzača, 8 ks radiátorov z liatiny, 1 ks kovové dvojkrídlové dvere, l ks kosačka bubnová elektrická, l ks ponorka liatinová, kábel 380 W, predlžovací o dĺžke 20m, kábel 220W predlžovací so zariadením, kde bol uchytený, o dĺžke 50 m, 1 ks ponorka studňová, 4 ks dvier z dúchadiel v suteréne, 6 ks vodovodných batérii, 2 ks ponorka malá, l ks muflová pec, 2 ks 80 cm kovové dvere, elektrické káble vytrhané zo steny, čím uvedeným konaním vznikla spoločnosti XXXXX XXXXX s.r.o., so sídlom BrXXXXX č. 36, XXXXX, IČO: XXXXX škoda odcudzením vecí vo výške 6 460 Eur a škoda na poškodenom zariadení vo výške 100 Eur, teda celková škoda vo výške 6 560 Eur.

Uznesením povereného príslušníka Obvodného oddelenia Policajného zboru XXXXX ČVS: ORP-1130/TN-TN-2014 zo dňa 08.08.2014 bolo podľa § 206 odsek 1 Trestného poriadku vznesené obvinenie mladistvému XXXXX, XXXXX a XXXXX pre prečin krádeže podľa § 212 odsek 2 písmeno a) Trestného zákona a iné spolupáchateľstvom podľa § 20 Trestného zákona na tom skutkovom základe, ako je uvedené v predmetnom rozhodnutí.

Spáchanie skutku, ktorý je obvinenému XXXXX kladený za vinu spoločne s obvinenými XXXXX a XXXXX, je preukázané nielen priznaním sa menovaného, ale i priznaním sa XXXXX a XXXXX, ktorého pravdivosť je potvrdené výsluchom svedka XXXXX, ako i ďalšími doposiaľ zabezpečenými dôkazmi, ktoré preukazujú následný predaj odcudzených vecí v zberných surovinách. Uvedený skutok vykazuje znaky pre prečinu krádeže podľa § 212 odsek 2 písmeno a) Trestného zákona spolupáchateľstvom podľa § 20 Trestného zákona, pričom je nepochybné, že tohto sa okrem iného dopustil aj XXXXX.

Z povereným príslušníkom predloženého vyšetrovacieho spisu je zrejmé, že dňa 07.09.2014 v čase o 20:00 h na plošine pracovného vozňa odstaveného na koľaji č. 103 v obvode železničnej stanice Zlatovce na 122,00 km trate, bola nájdená osoba mužského pohlavia nezistenej totožnosti, u ktorej bola privolanou lekárkou konštatovaná smrť v dôsledku úrazu elektrickým prúdom s vysokým napätím s následkom zuhoľnatenia tela. Na základe vykonaného opoznania tejto osoby podľa telesných ostatkov, tetovania a odevných zvrškov bola zistená totožnosť uvedenej osoby, pričom ide o obvineného XXXXX, nar. XXXXX v Ilave. Opoznávajúcou osobou bola sestra menovaného. Zároveň z úmrtného listu vydaného mestom XXXXX ako matričným úradom zo dňa 01.10.2014, zapísaného  v knihe úmrtí vo zväzku 45, ročník 2014 na strane 188 pod poradovým číslom 751 vyplýva, že XXXXX, narodený XXXXX v Ilave zomrel dňa 07.09.2014 v Trenčíne.

Podľa § 215 odsek 1 písmeno d) Trestného poriadku prokurátor zastaví trestné stíhanie, ak je trestné stíhanie neprípustné podľa § 9.

Podľa § 9 odsek 1 písmeno d) Trestného poriadku trestné stíhanie nemožno začať, a ak už bolo začaté, nemožno v ňom pokračovať a musí byť zastavené, proti tomu, kto zomrel alebo bol vyhlásený za mŕtveho.

	V predmetnej trestnej veci bolo preukázané, že obvinený XXXXX, nar. XXXXX v Ilave, sa mal dopustiť skutku tak, ako je uvedené v uznesení o vznesení obvinenia a tento bol právne kvalifikovaný ako prečin krádeže podľa § 212 odsek 2 písmeno a) Trestného zákona spolupáchateľstvom podľa § 20 Trestného zákona. Taktiež bolo zistené, že obvinený dňa 07.09.2014 zomrel, čo bolo preukázané oznámením matričného úradu o úmrtí menovaného. 

Vzhľadom na tieto okolnosti bolo potrebné rozhodnúť v zmysle § 215 odsek 1 písmeno d) Trestného poriadku o zastavení trestného stíhania z dôvodu neprípustnosti trestného stíhania podľa § 9 odsek 1 písmeno d) Trestného poriadku, pretože toto je neprípustné proti tomu, kto zomrel.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Rastislav Hruška
prokurátor